钦定古今图书集成/明伦汇编/交谊典/第109卷 > 《离谮赋》〈有序〉明·杨士奇
## 钦定古今图书集成/明伦汇编/交谊典/第109卷 > 《离谮赋》〈有序〉明·杨士奇

余读揭文安公所为《幽忧赋》，为其友辨谤，累数百言，既恐不能白于前，又恐不能信于后。揭文安公真盛德哉！今之被谤类是者，未闻有一人如文安公者为之辨。古今相去岂远耶？非其知之者寡，欤为赋以解之。

离谮毁之横发兮，志沉郁而弗宣。指厥行为淫僻兮，
余愤惋以代言。惟弱操其好修兮，穆冠员而履方。被
赪霞以为衣兮，揽素霓以为裳。援古人之高驾兮，将
驰骋乎云之路。岂发轫犹未遥兮，遽捐矩而改错。袭
仁智以自重兮，乃乘谤而逢尤。肆腥膻其酷烈兮，又
何有乎杜蘅与江蓠。相梧桐之挺特兮，凤凰翙而来
止。既鄙薄又不洁兮，谓夷齐之所以纷。谗口之嫉妒
兮，羌惟听而不味也。固众人所一情兮，谓夫人亦不异也。彼自好犹弗珍兮，实谮人乎奚疑？曰“忠贞不可
忱兮，何贪婪而又不惑？”言倡一而和百兮，明智孰谅
其允臧？告曾参且杀人兮，母犹忡惕而惶惶。伤白黑
之混一兮，竟莫察乎其故。旦恍恍以亘暮兮，夕营营
以连曙。重曰《世梦》，梦既不显兮，又曷冤结而烦情。上
白日何皎皎兮，庶几犹鉴乎中诚。概发辞其不衷兮，
揆于余又何有愆。言申申以骋媚兮，终不究而寤旃。
昔人有明训兮，止谤曰“无校”；旷来日其悠远兮，庶秒
忽兮犹觉。